Predkladacia správa

Hlavným problémom súčasnej prezentácie SR v zahraničí je absencia inštitúcie, ktorá by tieto aktivity koordinovala a preklenula existujúcu roztrieštenosť v oblasti cieľov, záujmov i finančných zdrojov medzi jednotlivými rezortmi a inštitúciami.
Prezentačné úlohy smerom do zahraničia sú v súčasnosti plnené v rámci  úloh jednotlivých rezortov. Toto riešenie nie je optimálne, pretože absentuje koordinácia a zjednocujúce prvky týchto aktivít, ktoré by zvýšili ich celkovú efektívnosť. Aj keď každý z týchto rezortov má do určitej miery prepracovanú vlastnú stratégiu prezentácie a komunikácie so zahraničím, je potrebné práve medzi nimi koordinovať jednotlivé aktivity, aby korešpondovali so strategickými zámermi vlády SR. Je veľmi dôležité, aby medzi relevantnými rezortmi existovala náležitá komunikácia, ktorá bude smerovať k vzájomnej zhode na strategickom smerovaní budúcich aktivít. Strategickým cieľom všetkých aktivít smerom do zahraničia je výraznejšie poznanie značky Slovensko v každej jednotlivej tematickej oblasti.
Základným cieľom návrhu je vytvorenie podmienok na koordináciu prezentačných aktivít Slovenska, dosiahnutie multiplikačného efektu a  dlhodobé zameranie takejto činnosti. Prostriedkom na dosiahnutie tohto cieľa je navrhované vytvorenie inštitucionálneho základu a  medzirezortnej štruktúry, ktorá zabezpečí koordináciu a spoluprácu zainteresovaných rezortov a organizácií pri rozhodovaní o spoločných projektoch prezentácie SR v zahraničí. Je potrebné zdôrazniť, že ciele zabezpečenia pozitívnej prezentácie SR v zahraničí sú dlhodobé a vytvorenie dobrého mena, značky Slovenskej republiky je možné očakávať až v dlhodobejšom časovom horizonte. 
 
V súvislosti s potrebou potvrdenia záujmu vlády o problematiku vytvorenia a profesionálneho komunikovania značky Slovensko navrhujeme vytvorenie Rady vlády SR pre jednotnú prezentáciu SR v zahraničí /ďalej len “rada“/ – ako poradný orgán vlády SR bude určovať základnú strategickú orientáciu politiky vlády v tejto oblasti. Bude iniciovať a koordinovať prípravu základných strategických dokumentov (stratégia prezentácie SR v zahraničí, stratégie vytvorenia značky Slovensko atď.) podľa požiadaviek relevantných rezortov. Postavenie, činnosť a úlohy rady  upravuje predložený štatút.
 
Pre úspešné zabezpečenie prezentácie SR v zahraničí z hľadiska jej komplexnosti a efektívnosti je potrebné, aby bola vytvorená dobrá spolupráca všetkých rezortov zúčastnených na konkrétnom projekte. 
 
Predložený materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. Finančné nároky spojené s realizáciou odporúčaní budú zabezpečované v rámci limitov výdavkov schválených pre dotknuté rozpočtové kapitoly. Predkladaný návrh vychádza z doterajších skúseností,  s cieľom :
-                           dosiahnuť vysokú profesionálnu úroveň prezentácie SR v zahraničí pri maximálnej personálnej a finančnej efektivite,
-                           zvýšiť atraktívnosť a konkurencieschopnosť Slovenska (zahraničné investície, cestovný ruch  atď.)

Predkladaný návrh bol predložený na medzirezortné pripomienkové konanie. Vzhľadom na skutočnosť, že Ministerstvo zahraničných vecí navrhlo materiál zásadne prepracovať,  predkladateľ to akceptoval a upravený podľa týchto pripomienok opätovne predložil materiál na pripomienky.